KOMISJONI TALITUSTE TÖÖDOKUMENT MÕJUHINNANGU KOMMENTEERITUD KOKKUVÕTE Lisatud dokumendile: Ettepanek: Euroopa Parlamendi ja nõukogu direktiiv, Maa seire satelliitandmete ärilisel eesmärgil levitamise kohta /* SWD/2014/0184 final */





KOMISJONI TALITUSTE TÖÖDOKUMENT MÕJUHINNANGU KOMMENTEERITUD KOKKUVÕTE Lisatud dokumendile: Ettepanek: Euroopa Parlamendi ja nõukogu direktiiv, Maa seire satelliitandmete ärilisel eesmärgil levitamise kohta Vastutuse välistamine: käesolev kokkuvõte kohustab ainult selle koostamisega seotud komisjoni talitusi ega mõjuta komisjoni ühegi otsuse lõplikku vormi. 1. Probleemi kirjeldus (a) Taust Käesolevas mõjuhinnangus uuritakse turu arengut takistavaid tegureid, mis tulenevad asjaolust, et ELi liikmesriikides reguleeritakse kõrgresolutsiooniga satelliitandmeid praegu erinevalt, ning võimalusi, kuidas sellistest satelliitandmete vaba ringlust takistavatest asjaoludest üle saada nii, et samal ajal oleksid kaitstud ka julgeolekuhuvid. Konsulteerimine sidusrühmadega, kaasa arvatud andmete edasimüüjate ja lisaväärtusteenuse pakkujatega, näitas, et praegu moonutab kõrgresolutsiooniga satelliitandmete turu arengut läbipaistvuse, prognoositavuse ja võrdse kohtlemise puudumine, mille on põhjustanud liikmesriikides kõrgresolutsiooniga satelliitandmete suhtes kohaldatavate õigusraamistike killustatus. Praegusel hetkel ei ole olemas kõrgresolutsiooniga satelliitandmete ühisturgu. (b) Kõige rohkem mõjutatud ettevõtlusvaldkonnad Andmeesitajad: kuigi nad tajuvad turu arengut positiivse võimalusena, võib läbipaistvam raamistik, mis avab ka teistele võimaluse siseneda andmete pakkumise valdkonda, kujutada endast ohtu. Teisalt kahjustavad kehtivad või töös olevad õiguslikud tõkked nende äritegevust, sest need mõjutavad peamiselt seda töölõiku, mis puudutab kõrgresolutsiooniga satelliitandmete levitamist andmepakkujatelt andmete edasimüüjatele ja lisaväärtusteenuse pakkujatele. Andmete edasimüüjad / lisaväärtusteenuse pakkujad: nende äritegevust piirab kõrgresolutsiooniga satelliitandmete õigusraamistiku killustatuse mõju, mis piirab selliste andmete vaba ringlust. Valdav enamik sellistest ettevõtjatest (99 %) on VKEd või mikroettevõtjad, kelle paindlikkus annab neile eriti hea valmisoleku tegeleda toorandmetel põhineva innovatsiooniga ja pakkuda mitmekesiseid kõrgresolutsiooniga satelliitandmetel põhinevaid teenuseid ja tooteid. Lõppkasutajate ettevõtted: neid mõjutavad piirangud, mida kogevad andmete edasimüüjad seoses kõrgresolutsiooniga satelliitandmete (õigeaegse) kättesaadavusega. (c) Vajadus avaliku sekkumise järele Kolm liikmesriiki (Saksamaa, Prantsusmaa ja Itaalia) on praeguseks välja töötanud tsiviilotstarbelised või kahesuguse kasutusega satelliitsüsteemid, mis suudavad genereerida kõrgresolutsiooniga satelliitandmeid, ning nemad on kehtestanud ka reguleeriva raamistiku, et võimaldada potentsiaalselt delikaatsete andmete levitamist kommertsturul. Järjekindla lähenemisviisi puudumise tõttu on neis üksikutes raamistikes siiski lünki ja erinevusi, mis piiravad kõrgresolutsiooniga satelliitandmete turu arengut. Veel vähemalt kahel riigil, Ühendkuningriigil ja Hispaanial, on kavas arendada lähiajal välja kõrgresolutsiooniga satelliitandmete tehniline suutlikkus. Sama teed võivad minna ka teised. Kui kõrgresolutsiooniga satelliitandmete suutlikkusega liikmesriikide arv kasvab, on tõenäoline, et üha rohkem killustunud õigusraamistike tekkimine süvendab kirjeldatud probleeme veelgi. Kõrgresolutsiooniga satelliitandmete levitamist tuleb kontrollida julgeolekuga seotud põhjustel. Liikmesriigid, kelle õigusruumis on kõrgresolutsiooniga satelliidisüsteemid, on kõrgresolutsiooniga satelliitandmete kontrollimiseks kehtestanud erinevad õigusraamistikud, mis kahjustavad selliste andmete turgu ja võivad kaasa tuua ka julgeolekualaseid puudujääke. Üksmeelne seisukoht on, et ELi tasandi avalik sekkumine selliste õigusraamistike teatavate tuumikaspektide ühtlustamiseks võib neid probleeme leevendada. 2. Subsidiaarsuse analüüs Tuvastatud probleemid takistavad ELi siseturu arengut satelliitandmete valdkonnas. Konsultatsioonide tulemusena jõuti järeldusele, et praegu ei ole kõrgresolutsiooniga satelliitandmete siseturgu olemas. ELi tegevuse aluseks on ELi toimimise lepingu artikkel 114, mis käsitleb liikmesriikide õigusnormide ühtlustamist, et saavutada sama lepingu artikli 26 eesmärk: siseturu nõuetekohane toimimine. ELi toimimise lepingu artiklist 114 lähtumine on põhjendatud vajadusega piiritleda kõrgresolutsiooniga satelliitandmete siseturg ja tagada satelliitandmetel põhinevate toodete ja teenuste vaba ringlus kogu ELis. Käesolevas aruandes kirjeldatud liidu tegevus on kooskõlas ka subsidiaarsuse põhimõttega ning seda järgmistel põhjustel: – ainult riikide algatustega ei ole võimalik tagada satelliitandmete levitamise ühtset õiguslikku raamistikku. Ühtse raamistikuni saab jõuda vaid liikmesriikide kooskõlastatud tegevusega ELis või ELi tasandi meetmetega; – ELi lähenemisviis on ainus moodus, mis laseb väärtusahelasse kuuluvatel eraõiguslikel ettevõtetel saada kasu ELi siseturu pakutavatest võimalustest tänu vaba ringlust võimaldava läbipaistva, prognoositava ja õiglase õigusraamistiku loomisele. Kavandatud võimalused põhinevad paindlikul lähenemisel, mille kohaselt ühtlustatakse mõnevõrra peamisi õiguslikke elemente, ega lähe kaugemale sellest, mis on algatuse eesmärgi saavutamiseks rangelt vajalik. Seega saab kinnitada, et algatus on kooskõlas ka proportsionaalsuse põhimõttega. 3. Eesmärgid Käesoleva algatuse peamine poliitiline eesmärk on soodustada Maa seire turgude, eelkõige teenuste turu kasvu Euroopas, ELi Maa seire sektori konkurentsivõimet ja Maa seiret kasutavate ettevõtete konkurentsivõimet Euroopas. Konkreetsemalt püütakse algatuse raames edendada kõrgresolutsiooniga satelliitandmete levitamist Euroopas, kaitstes sealjuures täielikult julgeolekuhuve, pakkuda usaldusväärsemat juurdepääsu kõrgresolutsiooniga satelliitandmetele, head ja piisaval tasemel teavet kõrgresolutsiooniga satelliitandmete kättesaadavuse kohta lisaväärtusteenuse pakkujate / andmete edasimüüjate ja klientettevõtete jaoks ning edendada konkurentsi andmepakkujate tasandil. Kõik need eesmärgid on suunatud kõrgresolutsiooniga satelliitandmete siseturu arendamisele. Tegevuseesmärk on panna paika tuumikelemendid, mida on vaja kõrgresolutsiooniga satelliitandmete kogu kaubanduspotentsiaali realiseerimiseks ja eelkõige selliste andmete levitamise ja nende kättesaadavuse hõlbustamiseks järgmiste tegevuste kaudu: – kõrgresolutsiooniga satelliitandmete ühise määratluse kasutuselevõtmine, milles täpsustatakse, millised satelliitandmed võivad olla julgeoleku seisukohalt olulised ja millised on valmis äriliseks kasutamiseks; – läbipaistvuse, prognoositavuse/õiguskindluse ja õiglase kohtlemise ühiste standardite kehtestamine ning – ühiste standardite kehtestamine tõhususe ja ettevõtlussõbraliku rakendamise jaoks eelkõige järgitavate menetluste osas. 4. Põhimõttelised valikuvõimalused Käesolevas mõjuhinnangus on lisaks baasstsenaariumile toodud välja kolm võimalust, millega püütakse eesmärkide saavutamiseks luua kõrgresolutsiooniga Maa seire andmete käitlemise ja levitamise õigusraamistik Euroopa Liidus: 1. võimalus: baasstsenaarium 2. võimalus: soovitused ja suunised (avatud koordinatsiooni meetod) 3. võimalus: põhiõigusakt 4. võimalus: laiendatud õigusakt 1. võimaluse puhul ei loodaks ühist raamistikku ning kui üha rohkem liikmesriike omandab kõrgresolutsiooniga satelliitandmete suutlikkuse ja kehtestab oma riikliku raamistiku, on tõenäoline, et killustumine suureneb. 2. võimaluse korral kasutataks ühiste eesmärkide saavutamiseks avatud koordinatsiooni meetodit, mille abil kooskõlastada riikide poliitika kõrgresolutsiooniga satelliitandmete vallas. Selle võimalusega püütaks liikmesriikides luua kõrgresolutsiooniga satelliitandmete sidus õigusraamistik ning komisjonil oleks sealjuures koordineeriv roll. Sellise protsessi puhul võib tulemusteni jõudmine võtta siiski kaua aega. Samasugused tulemused võib saavutada ka komisjoni soovitusega, mis võiks samuti põhineda avatud koordinatsiooni meetodil, kuigi valdav enamus liikmesriike väljendas konsultatsioonide käigus kahtlusi sellise võimaluse tõhususe suhtes julgeolekukaalutlustel ja tõi esile tagatiste puudumise vastastikuse mittevastavuse osas. Nimetatud põhjustel jäeti komisjoni soovitus võimaluste hulgast välja. 3. võimalus hõlmab ELi tasandi õiguslikke meetmeid, millega ühtlustataks kõrgresolutsiooniga satelliitandmete levitamise suhtes kohaldatavate riiklike õigusraamistike olulised elemendid. Kõnealune õiguslik meede hõlmaks järgmist: – ühiste tehniliste näitajate kehtestamine kõrgresolutsiooniga satelliitandmete määratlemiseks; – eelkontrollimismenetluse ühiste kriteeriumide väljatöötamine, mida liikmesriigid võivad edaspidi veelgi täpsustada, et teha kindlaks, kas kõrgresolutsiooniga satelliitandmete suhtes tuleb kohaldada loamenetlust; – teatavate standardite määratlemine loamenetluse jaoks; – vaba liikumise põhimõtte kasutuselevõtt selliste kõrgresolutsiooniga satelliitandmete puhul, mida mõni teine ELi liikmesriik on esimese levitamise ajal kontrollinud vastavalt kehtivatele menetlustele, eeldusel et järgitakse eelkontrollimise/loamenetluse ulatust. 4. võimalus põhineb samadel elementidel kui 3. võimalus, kuid neile lisaks sisaldaks see kõrgresolutsiooniga satelliitandmete pakkujate litsentsimise ühiste kriteeriumide kehtestamist (litsentside väljaandmisega tegeleksid riikide asutused). Ühised kriteeriumid hõlmaksid järgmist: – tehnilised ja korralduslikud meetmed, mis takistaksid volitamata kolmandate isikute juurdepääsu seadmetele, mida kasutatakse Maa kõrgjõudlusega kaugseiresüsteemide genereeritud andmete vastuvõtmiseks, töötlemiseks või salvestamiseks; – meetmed, mis kaitseksid kõrgresolutsiooniga satelliitandmete tahtmatu avalikustamise eest volitamata isikutele ajal, mil andmepakkuja edastab andmeid tema kontrolli all olevate eri käitiste vahel või teisele andmepakkujale; – meetmed, millega turvata Maa kõrgjõudlusega kaugseiresüsteemide genereeritud andmete levitamist; – sellistele töötajatele juurdepääsuloa andmise nõuded, kellel on juurdepääs kõrgresolutsiooniga satelliitandmete vastuvõtmiseks, töötlemiseks, salvestamiseks ja edastamiseks kasutatavate seadmete juhtimisele. 5. Mõju hindamine Erinevalt 1. võimalusest on 2., 3. ja 4. võimaluse eesmärk luua kogu Euroopas kõrgresolutsiooniga satelliitandmete sidus ja selge õigusraamistik, mis põhineks real tuumikelementidel. Nende võimaluste erinevused tulenevad valitud vahendi liigist ja ELi sekkumise kavandatud ulatusest. Ent erinev oleks ka nende tulemuslikkus ja tõhusus, nendega kaasnev halduskoormus ja nende ajaline raamistik. 2.–4. võimalusel oleks positiivne mõju majandusele, sest suureneks läbipaistvus, õiguskindlus ja ärikeskkonna prognoositavus. Sellel oleks positiivne mõju ettevõtete loomisele ja tegevusele ning see soodustaks kõrgresolutsiooniga satelliitandmete siseturu teket, suurendaks ELi ettevõtjate konkurentsivõimet võrreldes kolmandatest riikidest pärit konkurentidega – see on eriti oluline kõrgresolutsiooniga satelliitandmetega tegelevate ettevõtjate kõige haavatavamale segmendile, VKEdele ja mikroettevõtetele. Lisaks otsesele töökohtade loomisele andmete edasimüügi või lisaväärtusteenuste pakkumisega tegelevates ettevõtetes on tõenäoline, et kõrgema kvaliteediga teenustest ja konkurentsivõimelisematest hindadest tulenevalt loodaks töökohti juurde ka muudel väärtusahela tasanditel (nt kõrgresolutsiooniga satelliitandmeid kasutavad ettevõtted, satelliitide tootjad ja käitajad). Eeldada võib ka töökohtade kaudset lisandumist, sest ühe uue töökoha loomine kosmosetööstuses toob kaasa kuni 5 uue töökoha loomise muudes sektorites. Eelkõige mõju koha pealt tuleks rõhutada ka seda, kui oluline on kõrgresolutsiooniga satelliitandmete sidus poliitika nende poliitikavaldkondade parandamise seisukohast, kus kasutatakse ohtralt kõrgresolutsiooniga satelliitandmetel põhinevaid tooteid ja teenuseid, nt julgeolek, kaitsevaldkond, kohalik ja piirkondlik planeerimine, keskkonna- ja kliimaseire ja hädaabiteenused. Konsultatsioonide käigus toodi esile näiteks see, kui palju kasutatakse kõrgresolutsiooniga satelliitandmetel põhinevaid tooteid ja teenuseid keskkonnaseires. Seega võiks nende teenuste kvaliteedi paranemine toetada näiteks ELi kliimamuutuste alaste radikaalsete eesmärkide saavutamist tänu võimalusele pakkuda kogu maailmas kulutõhusat ja täpset kasvuhoonegaaside ja biomassi seiret. Kõrgresolutsiooniga satelliitandmete korralikult toimiv ELi siseturg avaldaks positiivset mõju ka muude sotsiaalselt kiiduväärt eesmärkide huvides kasutatavate andmete kättesaadavusele näiteks haridus- või teadusrakendustes. Eri võimaluste üksikasjalikum mõju on võetud lühidalt kokku järgmises tabelis. || Majanduslik || Halduskulud/-koormus || Strateegiline ja poliitiline || Sotsiaalne 1. võimalus: baasstsenaarium || Sektori majanduslikku arengut takistavad järgmised tegurid: – läbipaistvuse puudumine – kaubandustõkked – ettevõtlusalase prognoositavuse puudumine – konkurentsi puudumine || Täiendav halduskoormus puudub. || Erinevad lähenemisviisid võivad kahjustada julgeolekut. || Töökohtade loomise potentsiaali ei kasutata täies ulatuses. Andmete kättesaadavus kasutamiseks ja rakenduste jaoks on piiratud. 2. võimalus: soovitused ja suunised[1] || Positiivne majandusmõju tänu paremale läbipaistvusele, ettevõtluskeskkonna prognoositavusele ja õiguskindlusele (kõrgresolutsiooniga satelliitandmete vaba ringlus) Positiivne mõju ettevõtete asutamisele ja tegutsemisele Kõrgresolutsiooniga satelliitandmete siseturu teke. || Ettevõtjate jaoks: Vähem bürokraatlikke tõkkeid tööstuse jaoks ning riigisiseste nõuetega tegelemisele kulub vähem energiat. Liikmesriikide jaoks: Kaasneksid väikesed täiendavad halduskulud. || Liikmesriigid ühtlustaksid oma õigusnormid, dialoog toetuks liidu strateegilistele huvidele ning selliste huvide kaitstuse aste paraneks. || Potentsiaal luua arvestataval hulgal uusi töökohti. Kõrgresolutsiooniga satelliitandmete parem kättesaadavus rakenduste jaoks. 3. võimalus: Põhiõigusakt || Sama kui 2. võimalusel. Lisaks on tõenäoline, et 3. võimalus aitaks lahendusteni jõuda kiiremini ning mõju turule oleks varasem kui 2. võimaluse puhul (isegi juhul, kui 2. võimaluse tulemused on parimad võimalikud). || Ettevõtjate jaoks on see sarnane 2. võimalusega, kuid mõju oleks tuntav varem. Liikmesriikide jaoks tooks direktiivi ülevõtmine riiklikesse õigusnormidesse kaasa piiratud halduskulud. || Positiivne mõju saavutataks kiiremini ja suurema kindlusega kui 2. võimaluse puhul. || Nagu 2. võimaluse puhul, kuid mõju oleks varasem. 4. võimalus: laiendatud õigusakt || Nagu 2. võimalus, kuid väärtusahelas lisanduks tihedam konkurents andmepakkujate tasandil. Samas on oht, et ühiste, kuid keerukate litsentsimiskriteeriumite kehtestamine võib turu arenedes tekitada ootamatuid haldusraskusi. || Ettevõtjate jaoks väheneks halduskoormus, kui nad tegutsevad mitmes liikmesriigis. Kuna direktiivis oleks üks täiendav element, oleks ülevõtmine kulukam kui 3. võimaluse puhul. Samuti tooks see kaasa täiendavaid halduskulusid nende liikmesriikide jaoks, kes peavad kohandama oma andmepakkujate tegevuse kontrollimise mehhanisme. || Nagu 3. võimalus. || Kõrgresolutsiooniga satelliitandmete pakkumise paranemine annaks hoogu juurde selliste andmete kasutamisele sotsiaal- ja keskkonnapoliitika elluviimises. Eelistatuim on 3. võimalus, mille puhul on majanduslik, strateegiline ja sotsiaalne kasu hästi kombineeritud tulemuslikkuse ja tõhususe väga kõrge tasemega, ning samas on liikmesriikidele jäetud võimalikult vabad käed oma territooriumil andmete esitamisega seotud äritegevuse kontrollimiseks. 6. JÄRELEVALVE JA HINDAMINE Eesmärgid || Näitajad Üldeesmärk || ELi Maa seire turu, eelkõige sellega seotud teenusteturu kasvu soodustamine. ELi Maa seire sektori konkurentsivõime soodustamine. Maa seiret kasutavate ettevõtete konkurentsivõime soodustamine. || ELi Maa seire turu käibe areng. Ettevõtjate arvu ja suuruse areng. Ettevõtjate positiivne/negatiivne nägemus kõrgresolutsiooniga satelliitandmete siseturu toimimisest. Erieesmärk || Liikmesriikides paremad ettevõtlustingimused kõrgresolutsiooniga satelliitandmete levitamiseks. Usaldusväärsem juurdepääs kõrgresolutsiooniga satelliitandmetele. Kvaliteetne teave kõrgresolutsiooniga satelliitandmete kättesaadavuse kohta lisaväärtusteenuse pakkujate / andmete edasimüüjate ja klientide jaoks. Konkurentsi tihenemine andmepakkujate vahel. Kõrgresolutsiooniga satelliitandmete siseturu toetamine. || Olemasolevate/arenevate õigusnormide läbipaistvuse ja prognoositavuse tase. Julgeolekukaalutlustel lõplikult tagasilükatud kõrgresolutsiooniga satelliitandmeid käsitlevate taotluste suhtarvu seire. Olemasolevate/arenevate õigusnormide läbipaistvuse ja avalikkuse tase. Konkurentide arv, kõrgresolutsiooniga satelliitandmete hind. Kõrgresolutsiooniga satelliitandmete edastamise seire klientide / lisaväärtusteenuse pakkujate / andmete edasimüüjate asukoha põhjal: omamaised, EL, kolmandad riigid. Tegevuseesmärk || Tuumikelementide määratlemine kõrgresolutsiooniga satelliitandmete kogu kaubanduspotentsiaali ärakasutamiseks ja ennekõike levitamise ja juurdepääsu hõlbustamiseks järgmiste meetmetega: – kõrgresolutsiooniga satelliitandmete ühise mõiste kasutuselevõtmine; – läbipaistvuse, prognoositavuse ja õiglase kohtlemise ühised standardid; – tõhususe ja ettevõtlussõbraliku rakendamise ühised standardid eelkõige järgitavate menetluste osas. || Valitud tegevuseesmärgid võimaldavad teostada seiret seeläbi, et kontrollitakse, kas elemendid on riigi õigusnormidesse üle võetud. Õigusaktiga nähakse ette kavandatud algatuse rakendamise regulaarne järelevalve eelkõige riigi ametiasutuste väljatöötatud menetluste toimimise osas. Järelevalve eeldab riikide ametiasutuste poolset korrapärast (näiteks kord aastas) teavitust ning sel otstarbel esitatakse komisjonile järgmised statistilised koondandmed: – eri liikmesriikides andmepakkujana tegutsevate ettevõtjate arv; – eelkontrollitud andmeedastuste koguarv (mis võimaldab hinnata turu huvi kõrgresolutsiooniga satelliitandmete vastu); – tundlike ja mittetundlike taotluste suhtarv, mille põhjal saaks teha järeldusi eelkontrollimise üldise tõhususe kohta (tundlike taotluste osakaalu võib kasutada andmepakkujate kasutatavate filtrite tõhususe näitajana ning need võivad anda aimu sellest, kui suures ulatuses arvestatakse ettevõtjate vajadustega); – omamaiste, piiriüleste (ELi sees) ja ülemaailmsete äritoimingute suhtarvud andmepakkujate tasemel; – selliste tundlike taotluste arv, mille kohta esitatakse hiljem loataotlus; – tagasilükatud loataotluste osakaal (mille põhjal saab teha järeldusi selle kohta, kui tulemuslikult võetakse eelkontrollimismenetluse käigus arvesse ettevõtjate vajadusi). Komisjon teavitab Euroopa Parlamenti ja nõukogu direktiivi kohaldamisest regulaarselt ning 3 aastat pärast ülevõtmisperioodi möödumist antakse uuele õigusaktile hinnang. Hindamisel lähtutakse eespool esitatud tabeli näitajatest ning püütakse kindlaks teha, kuivõrd on õigusakt täitnud talle seatud eesmärgid ja kas see tuleks läbi vaadata. [1] Kuna avatud koordinatsiooni meetodi kohase protsessi tulemuslikkus ja tõhusus ei ole kindlad, siis on potentsiaalne majanduslik mõju ebaselge.